Alasita

Alasita. st. Jisk’a lurat yänak illanak jikxatañatak alakipañ qhathuwa. 

Qallamarka ukan Alasita qhathux Kapilla patan sapa mara chinuqa phaxsin pä tunka phisqan uru saraqataruw apasi. Ukax mä phunchhäwir uñtataw lurt’asi. Ukanx pä maystra mayura (qhatu wakt’ayirinaka), jilïr irpirinaka (chaninchäw ucht’irinaka), ukat qhathur saririnaka (ukan jakasirinaka) ukjamaw utjaraki. Ukat jiwa saräwinakkiw utjañ yatiraki. Ukat ukjamïpanx pachpan niya taqiniw sarañ yatipxi. Maysatx saraksnawa, uka qhatux walja maranakanïjataynawa, janiw jichhak uñstkiti.

 Maystra Mayuranaka 
Qhatu wakt’ayirinakax Maystra Mayura sutimp uñt’atapxiwa. Sapa maraw jupanakax aljasirinak taypit ajllitäpxi. Chhijllatatx sapa mayniw pinkill phust’irinak achilkt’asi, ukat 24 jayp’ux 4:30 pacharuw kapillar pinkillump pinkillump misttapxi. Uka patanx niya kimsa tunka k’atanakaw phusart’apxi. Ukat qhipat ayllun jakasirinakax mäkirakiw aywthapipxi, ukjamarakiw yaqhip La Paz markar sarxirinakas purt’apxi.

 Ch’allt’äwi 

Janïr ch’allamp qalltkasinx Sullka Mallkuw mä qawqha aru arst’i, jupax akjam saw saraki, ‘… nä amuyta akat parlkasina, änki piru ukjam mä qhawqha utt’at ukjamakïski, ukat chiqpach aka kasta uywanak lurastan apastan manq’astan ukat nän ukakïspawa… mä inawurt’asin sikir ukat prisyur sarawäxnaxa…’ Ukjam arst’asin jupax laqakirakiw jisk’a uywanakar ch’allxatt’i, ukjarux Jilaqatarakiw saräwinakarjam phuqht’i. Mayni jilïr irpirinakax ukapachparak lurt’apxi.

 Chaninchäwi 

Ukat taqi uka tukt’atatx chaninchäwiruw sarapxi. Ukatakix Jilaqataw qhathur saririnakamp Maystra Mayuranakamp chaninchäwit aruskipt’apxaraki; nayraqatax Maystra Mayuranakaw chani ucht’apxi. Jupanakax yunta wakat pä tunka mayisipxi, ukampis Mallkux janiw munkiti, kunatti jupax ancha jilaw sasaw si. Ukjamaw mä qawqha k’atanak may maya chaninchäwinak ucht’apxi. Janiw mäki mä chanir iyawsapkiti.

Ukat jupha utjatarjamaw chani uñjapxi, ukasti tunka wuliwyanurakiwa. Mä arun saraksnawa, sapa wakaw phisqa wuliwyanur chanincht’ata. Ukat mayïrinakax jisk’at tantiyunakatjamarakiwa, sañäni: mä tantiy khuchhi jan ukax iwijax pä waranq chikataniwa, ukat jisk’a ukanakax waranq chikatan ukjamarakiwa.

 Alasitan aljasirinaka 

Aljasirinakax waynuchunakamp tawaqillanampiw kartun kajunar jisk’a uywanak q’ipicht’at aljasiñtak qunt’apxi. Ukat jilïr puñtanakax jakt’atanikïpxiwa. Jupanakax niyak chaninchañ tukt’atax laqakirakiw kajunat anqar siqsuñ qalltapxi.

 Aqallaput lurat uywanaka 

350px|thumb|Kartun kajunan jisk’a uywanakax ansuñatak qhaphirataskiwa.

Jilpachapinix aqallaput kunayman uywanakaw utji, ukat ukanakax akjam lurt’atarakiwa; jayäkipan Alasitatak jupanakax walja umat janq’u juphamp quytu juphamp jarsxapxatayna, ukat lupirurakiw wañt’ayxapxarakitayna. Ukat chinuqa phaxs pä tunka uruw jupha qhuntas q’ataw umamp mast’asin jisk’a uywanak lluch’irpayxapxatäna. Ukat uka tukutatx jach’a phukhunakaruw t’ajiñapkam qhathirayxapxatayna. Qhathitat mäkirakiw mä misa patar siqsusin thärapxatayna. Ukjarux niya pusi chikataniruw Kapillar kartun kajunarkam q’ipicht'at apsxapxi.

Jamuqan uywanakax ch’ixikamakiwa. Kayunakaparux charunakamp junuratarakiwa. Kunjamati ninkhara juphanakat arsuskayätanxa, uka uywanakax ch’iyar quytu juphamp ch’ixincht’atawa. Ukat jan ukäkix kuna kisumpis allqancht’apxakirakiriwa. Yamakis yaqhipanakax waka wawachkiri ukat t’ikhankam ukjam aljañatak lurt’anipxatayna. Ukat chanipakiw mäk’ jilpacha.

 Akumpit jak’umpit lurat uywanaka 

Ukapachparakiw jak’umpit muti akumpit lurt’at jisk’a uywanakax utji; ukanakax janiw mayanakjam q’atawimpïkiti, jan ukasti jayun umamp mast’atakïxarakiwa. Ukampirus janiw jaya qhathiyatäkiti.

 Qhatu utt’aya 


Chaninchäw utt’atatx jisk’a uywanak aljasiñ siqqikiw utt’aräsipxi. Jisk’a uywanak kartun kajun patarkamakiw anxatapxi. Uywanakax ajllisiñatjamarakiwa. Ukat Alasita qhathur saririnakax kawkirti munapki uk alt’asipxi. Ukjamïpan yaqhiph aljasirinakax nayr q’alt’ayasxapxaraki. Ukat jaqix juk’at juk’ataw sarxapxi.

Chiqpachans saräwinakax may mayaw utji, ukat taqi ukanakax wali waqaychataskiwa. Ukaw k’uchisiñ churistu. Jichhax askpach uñt’ayatakiskaspa uk suyt’tan.

Categoría:Wuliwya